Mona OZOUFOVÁ

**Co prozrazuje román. 19. století – mezi starým režimem a revolucí. Brno 2010, 290 s.**

Kniha vyšla pôvodne vo francúzštine v roku 2001. Mona Ozoufová (nar. 1931) je uznávaná francúzska historička, zaoberá sa Veľkou francúzskou revolúciou, republikanizmom, feminizmom, spolupracovníčka F. Fureta, manželka historika Jacquea Ozoufa. V češtine ešte vyšla jej známejšia práca *Revoluční svátky 1789–1799* (Brno 2006). V knihe *Co prozrazuje román* si zobrala ako historický prameň trinásť románov 19. storočia od známych francúzskych spisovateľov (napr. Victor Hugo, Honoré de Balzac, George Sandová). Dej románov v jednotlivých kapitolách náležite zostručnený predstaví čitateľovi. Záverečná štúdia sleduje premenu spoločnosti a jej mentality na udalostiach v skúmaných románoch. Autorka sa zameriava na premenu otcovstva, manželstva, postavenia ženy, ideálov mladých ľudí či priestupnosti spoločenskej hierarchie. Práca je založená na veľmi zaujímavej hypotéze, že román vo svojej podstate vypovedá o nevedomom kultúrnom a hodnotovom rámci svojho autora a tak celej spoločnosti viac, ako iné, účelovo sebareprezentatívne pramene. Autorka navyše chcela zachytiť storočný zápas medzi starým režimom a revolúciou vo francúzskej spoločnosti, pretože podľa nej je v tomto románový žáner mimoriadne vhodný ako prameň. Medzi zaujímavé zistenia patrí to, že napriek slobode získanej prijatím revolučných zákonov sa konanie ľudí často ešte dlho riadilo pretrvávajúcou tradičnou (kresťanskou) morálkou. Dielo je príjemne čitateľné, zaujímavé. Svojou témou sa radí do postmoderny, a autorka k revizionistom Francúzskej revolúcie.

Jozef Mário Matiaško, 448772